
Informacije novincem ob vselitvi v študentske domove Univerze v Mariboru

Dobrodošli v Študentskih domovih Univerze v Mariboru.
Za lažji začetek bivanja smo za vas pripravili nekaj pomembnih informacij o pravilih bivanja, komunikaciji, uporabi storitev in infrastrukture ter drugih obveznostih stanovalcev. 
Študentski dom je skupnost, v kateri si za prijetno in kakovostno bivanje prizadevamo vsi. S spoštljivim, strpnim in odgovornim odnosom do sostanovalcev lahko vsak posameznik prispeva k prijetnemu bivalnemu okolju. Čas bivanja v študentskih domovih izkoristite za uspešen študij, druženje, spoznavanje novih ljudi ter aktivno preživljanje prostega časa.

1. Pravilnik o domskem redu stanovalcev študentskih domov Univerze v Mariboru
Pravilnik o domskem redu stanovalcev študentskih domov Univerze v Mariboru (v nadaljevanju: Pravilnik) določa pravila in obveznosti, ki jih morate upoštevati v času bivanja v študentskih domovih.
V njem so med drugim določeni postopki preselitve in izselitve, kriteriji za dodelitev enoposteljne sobe ter postopki v primeru lažjih in hujših kršitev pravil. Ob vselitvi ste dolžni Pravilnik prebrati in se z njim seznaniti. 
2. Služba za študentske zadeve in gospodinje 
Ob vselitvi sklenete pogodbo o bivanju v Študentskih domovih Univerze v Mariboru s čimer se zavežete tudi k spoštovanju Pravilnika. Referenti iz Službe za študentske zadeve vam bodo ob vselitvi dali ustrezne napotke o poteku vselitve.
Pri gospodinji v svojem naselju prejmete zadolžnico za domski inventar in ključe sobe. Po pregledu sobe izpolnite izjavo o prevzemu inventarja in jo vrnete gospodinji.
V primeru vprašanj, težav ali drugih zadev, povezanih z bivanjem, se lahko obrnite na referenta oziroma referentko svojega naselja. kontakti referata in gospodinj
Gospodinje so vam na voljo tudi za pomoč pri vsakodnevnih vprašanjih. Pri njih si lahko izposodite osnovne čistilne pripomočke, kot so metle, smetišnice, vedra in sesalniki, kamor jih tudi čim prej vrnete.


3. Receptorska služba in varnostna služba (varnost in nočni mir)
Študentski domovi imamo 24-urno receptorsko službo in nočno-varnostno službo. Upoštevajte opozorila receptorjev in varnostnikov ter se na zahtevo legitimirajte z domsko izkaznico.
Receptorji so stanovalcem na voljo tudi za pomoč in informacije. Če potrebujete pomoč, imate kakšno vprašanje ali se srečate s težavo, se lahko kadar koli obrnete na receptorsko službo.
Vsak stanovalec je odgovoren za svojo varnost in varnost svojega premoženja. Dosledno zaklepajte vrata in skrbno varujte ključe, domsko izkaznico ter druga sredstva za dostop do objektov.
V skladu s Pravilnikom je treba upoštevati nočni mir po 22. uri. Organizacija zabav v skupnih prostorih po nadstropjih ni dovoljena. Pri uporabi skupnih prostorov upoštevajte pravico drugih stanovalcev do mirnega bivanja.
4. Red in čistoča
Vsak stanovalec je odgovoren za red, čistočo in ustrezno higieno v svoji sobi. Stanovalci apartmajev so poleg tega odgovorni tudi za redno skupno čiščenje in vzdrževanje kuhinj, kopalnic in balkonov.
Stanovalci so dolžni redno odnašati smeti iz svojih bivalnih prostorov, odpadke dosledno ločevati ter skrbeti za čistočo in vzdrževanje košev za odpadke.
Izrecno je prepovedano odlaganje oziroma odnašanje odpadkov iz sob in apartmajev v koše za odpadke, ki so namenjeni uporabi v skupnih prostorih (hodniki, avle, čajne kuhinje in drugi skupni prostori). Odpadke iz svojih bivalnih prostorov so stanovalci dolžni odlagati v za to namenjene kesone, ki so nameščeni v vseh naseljih v neposredni bližini domov.
Čistoča in higiena bivalnih prostorov se preverjata v okviru komisijskih higienskih kontrol.
Neustrezna čistoča in higiena bivalnih prostorov se lahko obravnavata kot hujša kršitev določb Pravilnika.
5.  Komunikacija
Za vse zadeve, povezane z bivanjem, se obračajte na Službo za študentske zadeve oziroma referenta ali referentko svojega doma oziroma naselja. Službo za študentske zadeve lahko kontaktirate ali z njo komunicirate na naslednje načine: 
· osebno v referatu v času uradnih ur (od 1. 9. do 30. 6.): ponedeljek, torek, četrtek: od 9.00 do 14.00, sreda: od 9.00 do 16.00, petek od 9.00 do 12.30. Od 1. 7. do 31. 8. veljajo poletne uradne ure, objavljene na Uradne ure referata in gospodinj. 
· po elektronski pošti, pri čemer za komunikacijo uporabljate institucionalni elektronski naslov, ki ste ga prejeli od izobraževalne institucije;
· po telefonu, pri čemer morate ob klicu navesti svojo šifro stanovalca.
Na zasebne elektronske naslove ne odgovarjamo. Za uradno komunikacijo uporabljajte svoj institucionalni elektronski naslov.


6. Menjava posteljnine
Stanovalci lahko uporabljate domsko posteljnino, ki jo je mogoče brezplačno zamenjati vsakih 14 dni pri gospodinji v svojem naselju. Termini menjave so objavljeni na Urnik menjave domske posteljnine
7. Pralnice
V naseljih so urejene pralnice za individualno pranje perila, opremljene s pralnimi in sušilnimi stroji.
Posamezno pranje oziroma sušenje stane 1,81 EUR, strošek pa se mesečno obračuna skupaj s stanarino. Pri uporabi strojev upoštevajte priložena navodila in z napravami ravnajte skrbno, kot dobri gospodarji.
Za pranje perila uporabljate lastna pralna sredstva.
Termin za uporabo pralnice lahko rezervirate pri receptorju v svojem naselju, kjer se evidentirate z domsko izkaznico. Izjema sta Dom 1 in Dom 15, kjer v referatu prevzamete RFID-kartico, na katero je naloženih 5 ali 10 kreditov za pranje oziroma sušenje. Po želji vam lahko na kartico naložimo tudi več kreditov. 
8.  Cenik stanarin in drugih storitev in plačilo stanarine
Stanovalci ste dolžni stanarino poravnati do 20. dne v mesecu za tekoči mesec.
Plačilo je mogoče:
· s položnico,
· z direktno obremenitvijo bančnega računa (SEPA),
· prek e-računa.
Za ureditev direktne obremenitve v referatu oddate izpolnjen SEPA-obrazec. Šifra stanovalca, ki jo potrebujete za ureditev e-računa, je navedena na položnici.
Cenik stanarin in drugih storitev je objavljen na spletni strani Študentskih domov UM: Cenik stanarin in drugih storitev.
9. Prijava napak
Vsako okvaro ali napako na inventarju oziroma opremi Študentskih domov UM prijavite prek spletnega sistema: Prijava napak. Velja samo za tiste stanovalce, ki ste se registrirali pred septembrom 2024.
Ostali stanovalci, do vzpostavitve novega sistema prijave napak, le-te sporočate na umsd@um.si. 
10. Internet
Vsak stanovalec ima možnost neomejene uporabe interneta v študentski sobi, pri čemer je dolžan spoštovati Informacijsko varnostno politiko UM. 
Pred priključitvijo računalnika nastavite samodejno pridobivanje IP-naslova in samodejno pridobivanje naslova DNS-strežnika. V sobah je omogočen dostop do interneta prek žične (LAN) povezave. Brezžično omrežje Eduroam je trenutno na voljo v Domu 1, Domovih 13 in 14, 15 ter na Lentu, v Domu 7 pa v skupnih prostorih. 
11. Najemi parkirnih mest 
V Študentskih domovih imate možnost najema parkirnih mest v naših garažnih hišah (naselji Lent in Smetanova) in na zunanjih površinah v naseljih Gosposvetska, Tyrševa in Gorkega. Cenik najema za študente najdete na Cenik stanarin in drugih storitev.
V naseljih uporabljajte označena parkirna mesta, ne ovirajte drugih voznikov ali dovoznih poti, ter ne zasedajte interventnih poti.
Parkirna mesta je mogoče po veljavnem ceniku rezervirati v podzemnih garažnih hišah na Lentu in v ŠD 13 ter na zunanjih parkiriščih ob ŠD 14 in ŠD 15. Najem parkirnih mest
Kontaktna oseba za rezervacije: sebastijan.obrul@um.si.
12. Kolesa in električni skiroji
Uporabniki koles v referatu za študentske zadeve prejmete evidenčno nalepko za označitev kolesa za tekoče študijsko leto. Kolesa parkirajte v kolesarnicah oziroma na za to določenih mestih ob domovih. Vnos koles v študentske sobe ni dovoljen. Kolesa brez ustrezne označbe bodo odstranjena.
Shranjevanje električnih skirojev v študentskih sobah je prepovedano. 
13. Pošta in paketi 
Ob prejemu pošte boste na svoj elektronski naslov prejeli obvestilo z informacijami o prejeti pošiljki.
Pošto prevzemate na dežurni recepciji svojega naselja:
· Gosposvetska – Dom 5,
· Tyrševa – Dom 3,
· Lent – Dom 8,
· Smetanova – Dom 13,
· Gorkega – Dom 14.
V vseh naseljih so na voljo paketomati Pošta Slovenije, kamor si lahko preusmerite/naročite pošiljke. 
Paketov, naročenih na naslove Študentskih domov UM, ne sprejemamo.
Priporočamo, da si pakete naročite v paketomate Pošte Slovenije, kjer jih lahko prevzamete v času, ki vam ustreza. Na voljo je tudi Domski paketnik, v katerega je mogoče naročiti pakete do določene velikosti.

14.  Obštudijske aktivnosti
V naseljih študentskih domov imate možnost uporabe različnih prostorov in športne infrastrukture, med drugim:
· študijskih sob,
· fitnes centrov,
· prostorov za vadbo instrumentov,
· zunanjega športnega igrišča,
· fitnesa na prostem na Gosposvetski,
· telovadnice na Tyrševi (predvidoma od januarja 2027 dalje – zaradi trenutnega poteka obnove),
· prostorov za namizni tenis,
· prostorov z boksarskimi vrečami.
Na voljo je tudi brezplačna vodena vadba v fitnesu na prostem v naselju Gosposvetska.
Za rezervacijo termina za uporabo telovadnice in plavalnega bazena v Pristanu je treba poslati elektronsko sporočilo na naslov umsd@um.si.

15.  Družbena omrežja Študentskih domov UM in Študentskega sveta stanovalcev študentskih domov
Študentski domovi Univerze v Mariboru objavljamo pomembne informacije, obvestila in informacije o obštudijskih dejavnostih tudi na družbenih omrežjih. Študentski domovi Univerze v Mariboru – Facebook in Študentski domovi Univerze v Mariboru – Instagram.
Študentski svet stanovalcev Študentskih domov Univerze v Mariboru (ŠSSŠD UM).
Študentski svet stanovalcev Študentskih domov Univerze v Mariboru (ŠSSŠD UM) organizira različne obštudijske, družabne in športne dejavnosti ter skrbi za uveljavljanje pravic in predlogov stanovalcev.
Vsak dom ima svojega predstavnika, ki stanovalce zastopa in jih obvešča o aktualnem dogajanju.
Za posamezne domove so vzpostavljene tudi Facebook skupine. Študentski svet svoje aktivnosti in dogodke objavlja na Instagramu.
Instagram Študentskega sveta
Spletna stran Študentskega sveta Študentskih domov

Želimo vam uspešen študij, prijetno bivanje in veliko lepih izkušenj v Študentskih domovih Univerze v Mariboru.
Študentski domovi Univerze v Mariboru

